**Informatīvais ziņojums par valsts pārstāvības kārtības starptautiskajos ieguldījumu aizsardzības strīdos pilnveidošanas praksi**

**I. Pārstāvības funkcijas procesuālie jautājumi**

Esošā valsts interešu pārstāvība notiek, balstoties uz Ministru kabineta 2004.gada 5.marta rīkojuma Nr.146 "Par koncepciju "Par valsts interešu pārstāvību starptautiskajos tiesvedības procesos", kas paredz Valsts kanceleju par atbildīgo valsts interešu pārstāvībā. Esošā prakse balstās uz neformalizētu sadarbību ar visām iesaistītajām institūcijām, kā to rāda panāktie mierizlīgumi kopš 2004.gada.

Darba grupas (izveidota ar Valsts kancelejas direktora 2013.gada 23.oktobra rīkojumu Nr.67, balstoties uz Ministru prezidenta 2013.gada 9.oktobra rezolūciju Nr.111-1/97) ieskatā, esošo valsts pārstāvības funkcijas praksi varētu uzlabot šādu pasākumu kopums:

1) nepieciešams normatīvi nostiprināt likumā  autonomo iestāžu un atvasināto publisko personu (piemēram, pašvaldības, jomas regulatori vai uzraugi) finansiālās atbildības principus gadījumos, kad starptautiskā šķīrējtiesa atzinusi, ka valsts šo atvasināto publisko personu un autonomo iestāžu rīcības (darbības vai bezdarbības) rezultātā pārkāpusi starpvalstu investīciju aizsardzības līgumu. Minēto principu paredzēts īstenot regresa formā (piemēram, vispirms kompensāciju investoram maksā no valsts budžeta, pēc tam likumā noteiktā veidā regresa kārtībā valsts budžets saņem finansējumu no attiecīgās neatkarīgās valsts institūcijas).  Augstāk norādītais jautājums tiek risināts atsevišķi saskaņā ar Ministru kabineta Tieslietu ministrijai doto uzdevumu (2013.gada 6.augusta protokols Nr.42, 96.§) darbā grupā, kuras uzdevums ir izvērtēt un, ja nepieciešams, izstrādāt priekšlikumus atvasināto publisko personu un neatkarīgo institūciju atbildībai arī par ES Latvijas starptautisko saistību pārkāpumiem;

2) ciešāka sadarbība ar tiesībaizsardzības iestādēm, jo pēdējo 2-3 gadu laikā arvien biežāk tiek saņemtas investīciju pretenzijas, kur investori norāda uz tiesu varas uzraudzībai pakļautu amatpersonu iespējamu prettiesisku rīcību vai uz iespējama noziedzīga nodarījuma izdarīšanu. Turklāt ciešāka sadarbība ar tiesībaizsardzības iestādēm ļautu preventīvi novērst iespējamos starptautiskos investīciju strīdus, it īpaši gadījumos, kas norāda uz uzņēmumu prettiesiskas pārņemšanas pazīmēm (Palink lieta, Vitol lieta).

Ņemot vērā tiesībaizsardzības iestāžu un amatpersonu darbības neatkarību, ir svarīgi nodrošināt kvalitatīvu informācijas un viedokļu apmaiņu, lai novērstu valsts atbildību (atbilstoši starptautiskajām publiskajām tiesībām, valsts ir atbildīga par visu tās iestāžu, tai skaitā, tiesu varas un tiesībaizsardzības iestāžu, darbību un bezdarbību; varas iekšējās dalīšanas princips neizslēdz valsts starptautisko atbildību par tiesu varu un citām neatkarīgām, autonomām institūcijām). Citiem vārdiem, ir runa par varas atzaru sadarbību. Praksē galvenokārt sadarbība un informācijas (viedokļu) apmaiņa izpaustos dalībā 4.punktā minētajās darba grupās, piemēram, darba grupas aicinājumā Ģenerālprokuroram atkārtoti izvērtēt kādas tiesībaizsardzības iestāžu darbības, ņemot vērā lietā esošo virkni sakritību viena strīdnieka interesēs, kas starptautiskajā šķīrējtiesā varētu tikt atzīts par taisnīgas un godprātīgas attieksmes ("*fair and equitable treatment*"), kā arī pilnas drošības un aizsardzības principa ("*full protection and security*") pārkāpumu. Jāuzsver arī Kriminālprocesa likuma 2.panta pirmajā daļā iekļautais pienākums nodrošināt atbilstību starptautiskajām saistībām, kas vēl vairāk liecina par nepieciešamību korektai komunikācijai;

3) to amatpersonu izglītošana par starptautiskajām investīciju tiesībām, kuras ikdienā tieši vai netieši iesaistītas darbā ar ārvalstu investoriem. Šī brīža prakse liecina, ka iztrūkst pat minimālais zināšanu līmenis, kas ļautu novērst dārgus un negatīvus starptautiskus tiesvedības procesus pret valsti. Šeit svarīgi pat runāt par investīcijas (ekonomiskā aktīva) definīciju, diskriminācijas aizliegumu kā tikai vienu no starpvalstu investīciju aizsardzības līgumos iekļautajiem principiem, nevis vienīgo principu; valsts atbildību par visām iestādēm kopumā, nevis fragmentāri par katru lēmumu atsevišķi, tai skaitā, atbildība pat par neatkarīgo iestāžu lēmumiem un atsevišķos gadījumos, kad ir bijusi noteiktā projektā būtiska valsts interese, par valsts uzņēmumu rīcību. Izglītošanas pasākumus kūrētu Valsts kanceleja sadarbībā ar Tieslietu ministriju; visticamāk, būtu nepieciešams uzaicināt starptautiski atzītus praktiķus (vietējos un ārvalstu), jo svarīgi nodalīt teorētiskās diskusijas no starptautiskās komercdarbības prakses - to, ko ārvalstu uzņēmējs sagaida no tiesiskas valsts. Izglītošanas aspekti ir viens no efektīvākajiem prevencijas līdzekļiem negatīvām starptautiskām tiesvedībām un valsts reputācijas mazināšanās riskiem.

4) turpmāk, saņemot investīciju pretenziju, kārtība investīciju strīda risināšanai norādīta 1.shēmā;

5) Paralēli, ņemot vērā 4.punktā norādīto, Valsts kanceleja sadarbībā ar Ārlietu ministriju, Ekonomikas ministriju, Finanšu ministriju, Tieslietu ministriju un Vides aizsardzības un reģionālās attīstības ministriju izstrādā konkrētās redakcijas grozījumiem Valsts pārvaldes iekārtas likumā un likumā „Par Latvijas Republikas starptautiskajiem līgumiem”, nostiprinot likumā valsts pārstāvības starptautiskajās tiesās kārtību (pamatā - Valsts kanceleja sadarbībā ar Tieslietu ministriju un citām nozares institūcijām; bet ar atsevišķu Ministru kabineta lēmumu – cita institūcija). Papildus likumā „Par Latvijas Republikas starptautiskajiem līgumiem” nepieciešams iestrādāt pilnvarojumu Ministru kabinetam noteikt valsts pārstāvības kārtību starptautiskajos tiesvedības procesos.. Šis Ministru kabineta noteikumu projekts tiktu izstrādāts, balstoties uz Ministru kabineta 1998.gada 17.marta noteikumu Nr.92 „Noteikumi par Ministru kabineta pārstāvēšanu starptautiskajās cilvēktiesību institūcijās” principiem.

6) citu valstu prakse liecina, ka pārstāvības institūcijas tiek izvēlētas atkarībā no konkrētā gadījumā – praksē valsti pārstāv gan valsts institūcijas, gan advokātu biroji;

7) proaktīvi valsts interešu nodrošināšanai Valsts kancelejai sadarbībā ar Tieslietu ministru būtu jāseko līdzi kopējai situācijas attīstībai Latvijas starptautisko saistību investīciju aizsardzības jomā izpildē. Tai skaitā, būtu jāidentificē kopējie "klupšanas akmeņi" un izdarāmi secinājumi turpmākai rīcībai. Tādā veidā būtu iespējams virzīties no rīcības (cīņas) ar konkrētajām sekām jau uz valsts konsekventu spēju kopumā nodrošināt savu interešu ievērošanu atbilstoši starptautiskajai praksei. Tāpat uzmanība tiks pievērsta, lai nepieciešamie konstatējumi un priekšlikumi tālākai rīcībai tiktu darīti zināmi arī neatkarīgajām institūcijām (tai skaitā, pašvaldībām).

**II. Valsts pārstāvības funkcijas komunikācijas stratēģija**

Komunikācijas stratēģija par starptautiskajiem investīciju strīdiem tiek nodrošināta, pamatojoties uz Valsts pārvaldes iekārtas likuma pamatprincipu, kas nosaka, ka valsts pārvaldes iestādes pienākums ir informēt sabiedrību par savu darbību. Kopš 2004.gada, kad Valsts kanceleja uzsāka īstenot šo funkciju, sabiedrība un masu saziņas līdzekļi ir informēti par funkcijas īstenošanas rezultātiem, kā arī sniegtas atbildes uz konkrētiem žurnālistu jautājumiem.

Būtiskākās konstatētās problēmas komunikācijā par starptautiskajiem investīciju strīdiem:

1. nepietiekama iesaistīto pušu izpratne par investīciju strīdiem, mierizlīgumiem, starpvalstu investīciju līgumu nosacījumu un nacionālā normatīvā regulējuma hierarhiju,
2. negatīvi ārvalstu investora vēstījumi par noteiktiem valsts iestāžu un amatpersonu lēmumiem, pārkāpjot starpvaldību saistības, un tam atbilstoša starptautiskā publicitāte.

Konstatēto komunikācijas problēmu risināšanai nepieciešams nodrošināt investīciju strīdu risināšanā iesaistīto valsts pārvaldes un tiesībsargājošo iestāžu speciālistu sistemātiskas apmācības un konferences, kā arī ciešāku starpinstitūciju sadarbību mierizlīgumu panākšanā. Valsts kancelejai sadarbībā ar Valsts administrācijas skolu un citiem sadarbības partneriem jānodrošina iesaistīto pušu izglītošana par investīciju strīdu risināšanas pamatprincipiem.

Ņemot vērā katras investīciju pretenzijas būtiskās atšķirības un starptautisko kontekstu nav iespējams piemērot vienādu komunikācijas modeli visos gadījumos, tādēļ komunikācijas stratēģija jāizstrādā atbilstoši izvēlētajai investīciju strīda risinājuma pieejai, kurā iesaistītas atbildīgās ministrijas Tomēr visos gadījumos komunikācijai jābalstās uz tādiem pamatprincipiem kā atklātība, tiesiskums, profesionalitāte, ar mērķi nodrošināt valsts interešu aizstāvību.

 Ministru prezidents V.Dombrovskis